Baumgartner-ügy: osztrák cég kérte az "országváltást"
Két internetes szakoldal szerint a magyar pilóta négy Forma-1-es futamon biztosan elindulhat a Minardi-Coswort által kért 8 millió dolláros szerződéskötési összeg egynegyedének átutalásával.
A f1-live.com és a f1racing.net szerint egy osztrák cég vállalta volna át a Mol Rt. 1,5 millió dolláros támogatását, de cserébe Baumgartner Zsoltnak le kellett volna mondania magyar licenszéről. A 23 éves versenyző azonban szüleivel egyeztetve úgy döntött, hogy csak magyar színekben hajlandó a Forma-1-ben szerepelni, így elutasította az érdeklődést.
A cikkek megemlítik, hogy a kétmilliós átutalás révén a versenyző az idei Forma-1-es világbajnokság első négy futamán biztosan rajthoz állhat, még akkor is, ha a következő hetekben kiderül, hogy "nem jön össze" a 8 milliós anyagi háttér.
A menedzsment szerdán kora este jelentette be: az elmúlt napok tárgyalásai ellenére még mindig kérdéses, hogy milyen szponzori háttérrel, de biztos, hogy Baumgartner Zsolt a 2004-es Forma-1-es világbajnokság résztvevője lesz. A pilóta csütörtökön elutazott az ausztrál-olasz csapathoz Faenzába. (MTI)